Regionsudvalgets resolution om udvidelsen

(2004/C 73/16)

REGIONSUDVALGET HAR -

under henvisning til Europa-Kommissionens samlede tilsynsrapport om graden af forberedelse på EU-medlemskabet i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (vedtaget af Kommissionen den 5. november 2003),

under henvisning til "Fortsat udvidelse: Strategidokument og rapport fra Europa-Kommissionen om Bulgariens, Rumæniens og Tyrkiets fremskridt i retning mod tiltrædelse" (vedtaget af Europa-Kommissionen den 5. november 2003),

under henvisning til tiltrædelsestraktaten, der blev undertegnet af 10 kandidatlande den 16. april 2003, og dens efterfølgende ratificering,

under henvisning til Kroatiens ansøgning om EU-medlemskab,

under henvisning til sin udtalelse (CdR 325/2002 fin)(1) om "Mod et større Europa: strategipapir og rapport fra Europa-Kommissionen om de enkelte ansøgerlandes fremskridt i retning mod tiltrædelse" (KOM(2002) 700 endelig) og "Rapport til Rådet fra Kommissionen - information om EU's udvidelse" (KOM(2002) 281 endelig) -

på plenarforsamlingen den 20. november 2003 med et flertal af stemmer for vedtaget følgende resolution.

I. Ang. de 10 tiltrædelseslande

1) Regionsudvalget bifalder Kommissionens rapport og dens konklusion, ifølge hvilken tiltrædelseslandene i det store og hele forventes at være parat til tiltrædelsen på de allerfleste områder,

2) Regionsudvalget lykønsker tiltrædelseslandene og kandidatlandene med de væsentlige fremskridt, de har gjort,

3) Regionsudvalget bemærker, at tiltrædelsen af 10 nye medlemsstater vil finde sted den 1. maj 2004, og at de forsinkelser og mangler, som Kommissionen har påpeget, nok kan få konsekvenser for visse tiltrædelsesprocedurer, men på ingen måde kan forhale dem; opfordrer derfor tiltrædelseslandene til at optrappe deres bestræbelser på i så høj grad som muligt at have gennemført EU's regelværk på tiltrædelsestidspunktet, så de kan få fuld gavn af EU-medlemskabet fra starten,

4) Regionsudvalget gør især opmærksom på behovet for en øget indsats for at gennemføre strukturfondene og Samhørighedsfonden, eftersom visse foranstaltninger vil være berettiget til EU-støtte fra 1. januar 2004,

5) Regionsudvalget påpeger, at mange af de foranstaltninger, Kommissionen efterlyser, kræver en aktiv indsats fra de lokale og regionale myndigheders side med henblik på at udrydde korruption, styrke den administrative kapacitet, organisere forvaltningen af EU-midler,

6) Regionsudvalget mener derfor, at de lokale og regionale myndigheder skal inkluderes specifikt i støtteforanstaltningerne og i overgangsfaciliteten; anbefaler endvidere, at de lokale og regionale myndigheder høres af Europa-Kommissionen og af deres respektive regeringer.

II. Ang. Bulgarien, Rumænien, Tyrkiet og Kroatien

7) Regionsudvalget mener, at Bulgariens og Rumæniens fremskridt skal evalueres hver for sig. Et land bør ikke være afhængigt af et andet lands fremskridt,

8) Regionsudvalget noterer sig Tyrkiets fremskridt, men kræver samtidig større fremskridt, især mht. menneskerettighederne; er enig med Kommissionens konklusion, at Tyrkiet har en afgørende interesse i at bidrage resolut til bestræbelser hen imod en omfattende løsning af Cypern-problemet, og at det kan blive en hindring for det tyrkiske ønske om EU-medlemskab, hvis der ikke nås frem til en løsning,

9) Regionsudvalget hilser Kroatiens ansøgning om medlemskab velkommen og er overbevist om, at EU's udvidelse til 25 medlemsstater ikke er Den Europæiske Unions endelige udformning,

10) Regionsudvalget opfordrer Kommissionen og regeringerne i hhv. Bulgarien, Rumænien, Tyrkiet, Kroatien og eventuelle nye kandidatlande til at inddrage de lokale og regionale myndigheder og disses organisationer i et tæt samarbejde fra starten med henblik på en vellykket og hurtig forberedelse af tiltrædelsen,

11) Regionsudvalget bifalder oprettelsen af et fælles rådgivende udvalg Regionsudvalget/Bulgarien som et nyttigt støtteinstrument for de lokale og regionale myndigheders forberedelse af EU-medlemskab; opfordrer regeringen i Rumænien til at anmode om oprettelse af et tilsvarende udvalg.

III. Generelt

12) Regionsudvalget fremhæver endnu en gang betydningen af det lokale og regionale myndighedsniveaus demokratiske legitimitet gennem direkte valg og støtter enhver reform desangående,

13) Regionsudvalget understreger de lokale og regionale myndigheders nøgleposition i gennemførelsen af EU's politikker og dermed i forberedelsen af EU-medlemskab; finder det derfor uheldigt, at der næsten ikke er nogen henvisninger til det lokale og regionale myndighedsniveau i rapporterne; opfordrer Kommissionen til mere eksplicit at inddrage lokale og regionale myndigheder i sit tilsyn,

14) Regionsudvalget påpeger betydningen af kapacitetsopbygning på alle regeringsniveauer og især på det lokale og regionale niveau; mener, at samarbejde mellem lokale og regionale myndigheder i de nuværende medlemsstater og tiltrædelseslandene har en stor rolle at spille med henblik på kapacitetsopbygning hos de substatslige myndigheder via skræddersyede programmer, erfaringsudveksling mellem lokale specialister og langsigtede partnerskaber,

15) Regionsudvalget beklager, at Kommissionen i sin tilsynsrapport om tiltrædelseslandene systematisk anbefaler at fremskynde privatiseringsprocessen. Som bekendt fastsætter EF-traktatens artikel 295, at fællesskabslovgivningen er neutral i forhold til ejendomsretlige ordninger. Privatisering er ikke et mål i sig selv og må ikke forveksles med det at åbne for adgangen til markedet i sektorer, som hører ind under EU's reguleringskompetence. De sociale konsekvenser af at åbne markedsadgangen i kandidatlandene bør overvåges nøje,

16) Regionsudvalget foreslår, at Regionsudvalget organiserer en høring om dette emne med deltagelse af observatører og gæster fra Bulgarien, Rumænien, Tyrkiet og Kroatien, og henviser det forberedende arbejde til Underudvalget for Forbindelser Udadtil.

Bruxelles, den 20. november 2003.

Albert Bore

Formand for

Regionsudvalget

(1) EUT C 128 af 29.5.2003, s. 56.